Παρασκευή, 18/6/2010

**Χαιρετισμός Υπουργού Δικαιοσύνης και Δημόσιας Τάξης στο Χορό του Καϊσιού**

Κέντρο Ταμασιάνα, 9.30 μ.μ.

Είναι με ιδιαίτερη χαρά που βρίσκομαι απόψε μαζί σας και έχω θέσει υπό την αιγίδα μου τον 50ό Χορό του Καϊσιού που διοργανώνει η ΔΟΞΑ Δευτεράς και ευχαριστώ θερμά για την ευγενή πρόσκληση που μου έχετε απευθύνει.

Ο Χορός του Καϊσιού ήταν ανέκαθεν μια εξαίρετη γιορτή αφιερωμένη στο καϊσί που ήταν το κύριο προϊόν της περιοχής και για το οποίο ήταν ξακουστή η Δευτερά. Είναι λυπηρό που σήμερα, στην ανέκαθεν φημισμένη Δευτερά για τα πιο πολλά και πιο εύγευστα καϊσιά της περιοχής, η παραγωγή καϊσιών αντιμετωπίζει σοβαρά προβλήματα επιβίωσης λόγω ασύμφορων κοστών αλλά και έλλειψης νερού, που ίσως αποτελεί για την κυπριακή γεωργία το σοβαρότερο πρόβλημα.

Παρόλα αυτά, οι εργατικοί και φιλοπρόοδοι παραγωγοί της περιοχής συνεχίζουν, έστω και σε μικρή έκταση, την παραδοσιακή αυτή καλλιέργεια. Για να μπορέσει να γίνει η καλλιέργεια του καϊσιού βιώσιμη πρέπει να εφαρμοστούν οι βελτιώσεις εκείνες που θα εξασφαλίσουν ικανοποιητική, ποσοτικά και ποιοτικά, παραγωγή με μειωμένο κόστος.

Προς την κατεύθυνση αυτή στοχεύει μεγάλος αριθμός Μέτρων του Προγράμματος Αγροτικής Ανάπτυξης 2007-2013, μέσω του οποίου θα διατεθούν 329 εκ. ευρώ στους αγρότες για εκσυγχρονισμό και προσαρμογή στα νέα δεδομένα, γι’ αυτό θα ήθελα να προτρέψω τους φρουτοκαλλιεργητές να εκμεταλλευτούν τις δυνατότητες ανάπτυξης που τους προσφέρει.

Τελειώνοντας, θα ήθελα να εκφράσω τα θερμά μου συγχαρητήρια προς τον Πρόεδρο και τα μέλη του Σωματείου ΔΟΞΑ Δευτεράς για τη διοργάνωση της εκδήλωσης αυτής, η οποία αποτελεί μια σημαντική καθιερωμένη εκδήλωση για την κοινότητα και τη γύρω περιοχή.

Εύχομαι ολόψυχα όπως, μαζί με το Χορό αυτό, διατηρηθεί και ενδυναμωθεί η παραγωγή του πεντανόστιμου αυτού φρούτου που είναι ένα από τα σύμβολα, κατ΄ εμένα, της κυπριακής φρουτοκαλλιέργειας.

---------------------------

ΜΠ/